Mest hreyfing hefur verið á bréfum Icelandair daginn eftir að uppgjör er birt . Hlutabréfaverð skráðra félaga á aðalmarkað Kauphallar Íslands hækkaði að meðaltali um 1,5% daginn eftir að uppgjör þeirra birtust fyrir þriðja ársfjórðung þessa árs . Hlutabréfaverð hefur ekki hækkað jafn mikið að meðaltali á næsta viðskiptadegi frá birtingu uppgjörs í 19 ársfjórðunga eða frá því á fjórða ársfjórðungi árið 2014 . Alls hækkuðu bréf ellefu fyrirtækja í verði , sex þeirra lækkuðu auk þess sem tvö þeirra stóðu í stað en vert er að geta þess að Iceland Seafood sem færði sig nýlega yfir á aðalmarkaðinn mun birta uppgjör fyrir þriðja ársfjórðung eftir lokun markaða í dag . Mesta hækkunin varð á bréfum Icelandair eða 7,8% auk þess sem bréf Arion banka og Sjóvá hækkuðu bæði um 5,3% . Mest lækkun varð á bréfum Marel sem lækkuðu um 1,66% auk þess sem bréf Kviku banka lækkuðu um 1,5% . Icelandair á fleygiferð Þegar hreyfingar á hlutabréfaverði daginn eftir uppgjör síðustu þriggja ára eru skoðaðar sést að mest hreyfing hefur verið á bréfum fyrirferðarmikilla félaga í Kauphöllinni . Það þarf ekki að koma mikið á óvart að hvort sem síðustu fjórir , átta eða tólf ársfjórðungar eru skoðaðir þá trónir Icelandair Group á toppnum sem það félag þar sem mest hreyfing eða flökt hefur verið á hlutabréfaverði eftir að uppgjör birtist . Þess ber að geta að hér er átt við hreyfingar bæði til hækkunar og lækkunar en meðaltalið segir ekki til um hvort bréfin hafi hækkað eða lækkað . Við samantektina var stuðst við skjal byggt á Kodiak Excel sem hinn leyndardómsfulli Twitter notandi , Kapítalistasvín , tók saman . Eftir uppgjör síðustu fjögurra ársfjórðunga hreyfðust bréf Icelandair Group að meðaltali um 8,4% en á því tímabili lækkuðu bréfin tvisvar um meira en 9% en eftir birtingu síðasta uppgjörs hækkuðu þau um 7,8% sem var jafnframt mesta hækkun eins félags á nýafstöðnum fjórðungi . Bréf bæði Marel og Brims hreyfðust um 3,4% að meðaltali eftir síðustu fjögur uppgjör . Bréf Marel hækkuðu tvisvar á tímabilinu um yfir 4% en lækkuðu um 1,1% og 1,6% eftir síðustu tvo fjórðunga . Bréf Brims hafa hins vegar hækkað eftir birtingu síðustu fjögurra uppgjöra og var hækkunin á bilinu 2,4 - 4,4% . Á sama tímabili hreyfðust bréf VÍS , Reita og Kviku banka um 1% en það voru Heimavellir sem ráku lestina en meðalhreyfing á bréfum leigufélagsins var einungis 0,4% . Þegar litið er yfir síðustu átta ársfjórðunga þá var meðalhreyfing á bréfum Icelandair 6,7% . Á fyrrgreindu tímabili koma bréf Festi svo í öðru sæti en meðalhreyfing þeirra var 3,6% en þar munar mestu um 5,5% lækkun eftir birtingu fyrsta ársfjórðungs 2018 og 9,9% lækkun eftir birtingu uppgjörs fyrir þriðja ársfjórðung sama ár en þess má þó geta að sú lækkun gekk alfarið til baka næsta viðskiptadag þar á eftir . Þriðja mesta hreyfingin var svo á bréfum Marel en meðalhreyfing á bréfum félagsins var 3,4% á tímabilinu . Minnst hreyfing var hins vegar á bréfum VÍS en þau hreyfðust um 0,8% á tímabilinu . Fyrir síðustu 12 uppgjör eru það svo sömu félög sem raða sér efst á listann yfir mest flökt eftir uppgjör . Meðalhreyfing á bréfum Icelandair á tímabilinu er 5,9% en sjö sinnum hreyfðist hlutabréfaverð um meira en 7,5% , tvisvar til hækkunar en fimm sinnum til lækkunar . Mesta lækkunin á tímabilinu var eftir birtingu uppgjörs fyrir fjórða ársfjórðung síðasta árs en þá lækkuðu bréf félagsins um 15,9% sem er jafnframt mesta hreyfing á bréfum félags á fyrrgreindu tímabili . Bréf Festi hreyfðust að meðaltali um 3,5% á tímabilinu en þau lækkuðu átta sinnum , hækkuðu þrisvar og stóðu einu sinni í stað . Segja má að hreyfing á bréfum Marel hafi verið mest stöðug eftir því hvaða tímabil er skoðað en þau hreyfðust að meðaltali um 3,4% á öllum tímabilunum og munaði aðeins 0,02 prósentustigum milli tímabilanna . Bréf Marel hækkuðu sex sinnum í verði á tímabilinu en í fimm af sex skiptum varð hækkunin yfir 4% . Í fimm skipti lækkuðu bréfin og í eitt skipti stóðu þau í stað . Minnst hreyfing var svo á bréfum VÍS og Eikar fasteignafélags en hún nam einu prósentustigi . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .